തലതല്ലി കേസെടുത്ത ഏമാന്മാര്... സുരേഷ് ഗോപി സ്റ്റൈലില് പോലീസിന് നേരെ കൈചൂണ്ടി മുന്നോട്ട് കുതിച്ച് സോഷ്യല് മീഡിയയില് വൈറലായ ഗൗരിയെ കാണാന് സാക്ഷാല് കാക്കിക്കാരന് സുരേഷ് ഗോപിയെത്തി കാക്കിയിട്ടാല് എന്തുമാകാമെന്ന ധാരണ തെറ്റ്: ഗൗരിയെപ്പോലെ പെണ്കുട്ടികളുണ്ടായാല് ഇനിയൊരു വിസ്മയ ഉണ്ടാകില്ല ആരാരുമാരും അറിയില്ലായിരുന്ന ചടയമംഗലത്തെ സാധാരണ പെണ്കുട്ടി ഇപ്പോള് സോഷ്യല് മീഡിയയില് എല്ലാവര്ക്കുമറിയാം. കേരള പോലീസിലെ പെറ്റിയടിക്കാന് വന്ന സാറുമാര്ക്കും സാമൂഹ്യ അകലമില്ലാത്തതിനാല് പെറ്റിയടിക്കണമെന്ന് വാദിച്ച വിദ്യാര്ത്ഥി സോഷ്യല് മീഡിയയിലെ താരമായി. പോലീസ് കേസെടുത്തതോടെ ആദ്യത്തെ ആവേശം ചോര്ന്നു. കാക്കിക്കാരെ ശരിക്കും വിറച്ച ഗൗരിയെ തേടി അവസാനം സിനിമയിലെ കാക്കിക്കാരന് സുരേഷ് ഗോപി തന്നെയെത്തി. ചടയമംഗലത്ത് ബാങ്കില് ക്യൂ നില്ക്കുന്നവര്ക്ക് പിഴയിട്ട പൊലീസ് നടപടി ചോദ്യം ചെയ്തതിലൂടെ ശ്രദ്ധേയായ വിദ്യാര്ത്ഥി ഗൗരിനന്ദയെ നടനും രാജ്യസഭ എംപിയുമായ സുരേഷ് ഗോപി സന്ദര്ശിചച്ചു. ശനിയാഴ്ച ഉച്ചയോടെ ഗൗരിനന്ദയുടെ വീട്ടിലെത്തിയാണ് സുരേഷ് ഗോപി ഗൗരിക്ക് പിന്തുണ വാഗ്ദാനം ചെയ്തത്. ഗൗരിനന്ദയെപ്പോലുള്ള പെണ്കുട്ടികള് വളര്ന്നുവന്നാല് ഇനിയൊരു വിസ്മയ ഉണ്ടാകില്ലെന്ന് സുരേഷ് ഗോപി പറഞ്ഞു. പൊലീസ് യൂണിഫോം ഇട്ടാല് എന്തുമാകാം എന്ന ധാരണ ശരിയല്ലെന്നും, അതിനെതിരായ പ്രതികരണമാണ് ഗൗരിനന്ദ നടത്തിയതെന്നും സുരേഷ് ഗോപി പറഞ്ഞു. അതേ സമയം പൊലീസിനെതിരെ ഗൗരിനന്ദ നല്കിയ പരാതിയില് അന്വേഷണം ആരംഭിച്ചു. തനിക്കെതിരെ എടുത്ത കേസ് പിന്വലിക്കാനും, തനിക്കെതിരെ അപമര്യാദയായി പെരുമാറിയ പൊലീസുകാര്ക്കെതിരെ നടപടി എടുക്കണമെന്നുമാണ് ഗൗരിനന്ദ മുഖ്യമന്ത്രിക്ക് പരാതി നല്കിയത്. ഇതിനെ തുടര്ന്ന് പരാതി ഡിജിപിക്ക് കൈമാറുകയും അത് കൊല്ലം പൊലീസ് അന്വേഷിക്കുകയാണെന്നും, തന്നെ വിളിച്ച് വിവരങ്ങള് ശേഖരിച്ചുവെന്നും ഗൗരി നന്ദ പറഞ്ഞു. വ്യാഴാഴ്ച തിരുവനന്തപുരത്ത് വച്ചാണ് ഗൗരിനന്ദ മുഖ്യമന്ത്രിയെ കണ്ട് പരാതി നല്കിയത്. അമ്മയ്ക്കും പുനലൂര് എംഎല്എ പിഎസ് സുപാലിനുമൊപ്പമാണ് ഗൗരിനന്ദ മുഖ്യമന്ത്രിയെ സന്ദര്ശിച്ചത്. കഴിഞ്ഞ ജൂലൈ 27 രാവിലെ 11 മണിക്ക് ചടയമംഗലത്തെ സ്വകാര്യ ബാങ്കിന് സമീപമാണ് കേരളം ചര്ച്ച ചെയ്ത സംഭവങ്ങള് ഉണ്ടായത്. അമ്മയ്ക്കൊപ്പം ആശുപത്രിയില് പോയ ശേഷം എ.ടി.എമ്മില് നിന്ന് പണമെടുക്കാന് ബാങ്കിന് മുന്നിലെത്തിയതായിരുന്നു ഗൗരിനന്ദ. തിരിച്ചിറങ്ങിയപ്പോള് പോലീസ് ആളുകള്ക്ക് മഞ്ഞ പേപ്പറില് എന്തോ എഴുതി കൊടുക്കുന്നു. ഒരാളോട് കാര്യം തിരക്കിയപ്പോള് സാമൂഹ്യഅകലം പാലിക്കാത്തതിന് പിഴ അടയ്ക്കാനുള്ള പൊലീസിന്റെ നോട്ടീസ് കാണിച്ചു. ഇതിന്റെ കാര്യം തിരക്കിയപ്പോള് മോശമായ ഭാഷയിലായിരുന്നു പോലീസുകാരന്റെ പ്രതികരണമെന്ന് ഗൗരിനന്ദ പറയുന്നു. ഇതോടെ ഗൗരി ശബ്ദമുയര്ത്തി. തര്ക്കം അരമണിക്കൂറോളം നീണ്ടു. ആളുകള് തടിച്ചുകൂടി. പെണ്ണല്ലായിരുന്നെങ്കില് കാണിച്ചുതരാമെന്ന് പോലീസ് ഉദ്യോഗസ്ഥന് പറഞ്ഞതോടെയാണ് താന് രൂക്ഷമായി പ്രതികരിച്ചത് എന്നാണ് ഗൗരി പറയുന്നത്. അതിനിടയില് ആരോ പകര്ത്തിയ വീഡിയോ വൈറലായി, താന് വീട്ടിലെത്തിയ ശേഷമാണ് ഈ വീഡിയോ വൈറലാകുന്ന കാര്യം അറിഞ്ഞത് എന്നാണ് ഗൗരി പറയുന്നത്. അതേ സമയം ഗൗരിക്കെതിരെ കേസ് എടുത്ത പോലീസ് നടപടി സോഷ്യല് മീഡിയയില് അടക്കം വലിയ പ്രതിഷേധമാണ് ഉണ്ടാക്കിയത്. കൊവിഡ് നിയന്ത്രണങ്ങളിലെ അശാസ്ത്രീയതയും പോലീസ് നടപടികളും ചോദ്യം ചെയ്ത് രംഗത്തെത്തുന്ന പലരും ഗൗരിയുടെ നടപടിയെ അഭിനന്ദിക്കുകയാണ്. പിന്നീട് ഗൗരിയെ എതിര്ത്ത് പോലീസുകാര് സോഷ്യല് മീഡിയയിലൂടെ രംഗത്ത് വന്നെങ്കിലും അവരെ ആരും പിന്തുണച്ചില്ല. അതിന് പിന്നാലെയാണ് സംഭവത്തില് ട്വിസ്റ്റ് വരുത്തി സുരേഷ് ഗോപിയുടെ സന്ദര്ശനം. അനീതി കണ്ടാല് ഇനിയും പ്രതികരിക്കണമെന്ന ആവേശം നല്കിയാണ് സുരേഷ് ഗോപി പോയത്. അപ്രതീക്ഷിതമായി വെള്ളിത്തിരയിലെ താരം വീട്ടിലെത്തിയതിന്റെ അമ്ബരപ്പിലാണു ഗൗരി.